CELEX: 62020TN0528
Language: el
Date: 2020-08-18 00:00:00
Title: Υπόθεση T-528/20: Αγωγή της 18ης Αυγούστου 2020 — Kočner κατά Ευρωπόλ

12.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 339/29
            
         
      Αγωγή της 18ης Αυγούστου 2020 — Kočner κατά Ευρωπόλ
      (Υπόθεση T-528/20)
      (2020/C 339/37)
      Γλώσσα διαδικασίας: η σλοβακική
      
         Διάδικοι
      
      
         Ενάγων: Marián Kočner (Μπρατισλάβα, Σλοβακία) (εκπρόσωποι: M. Mandzák και M. Para, δικηγόροι)
      
         Εναγόμενος: Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ)
      
         Αιτήματα
      
      Ο ενάγων ζητεί από το Γενικό Δικαστήριο:
      
                  —
               
               
                  να υποχρεώσει τον εναγόμενο να του καταβάλει το ποσό των 100 000 ευρώ και
               
            
                  —
               
               
                  να καταδικάσει τον εναγόμενο στα δικαστικά έξοδα.
               
            
         Ισχυρισμοί και κύρια επιχειρήματα
      
      Η αγωγή στηρίζεται στο άρθρο 268 ΣΛΕΕ και έχει ως αίτημα την επιδίκαση αποζημίωσης λόγω εξωσυμβατικής ευθύνης για τη ζημία που προκάλεσε ο εναγόμενος συνεπεία δύο ζημιογόνων γεγονότων. Κατά τον ενάγοντα, το πρώτο ζημιογόνο γεγονός συνίσταται στην εκ μέρους του εναγομένου επεξεργασία δεδομένων προσωπικού χαρακτήρα χωρίς την άδεια δικαστηρίου ή ανεξάρτητου διοικητικού οργάνου μέσω της συλλογής και εξαγωγής δεδομένων από κινητά τηλέφωνα καθώς και διαρροής δεδομένων από το περιβάλλον του εναγομένου (ζημιογόνο γεγονός υπ’ αριθ. 1). Το δεύτερο ζημιογόνο γεγονός συνίσταται στο ότι ο εναγόμενος κατάρτισε επίσημη έκθεση με την οποία διαπίστωσε ότι ο ενάγων συγκαταλέγεται στους αποκαλούμενους «μαφιόζικους καταλόγους».
      Προς στήριξη της αγωγής ο ενάγων προβάλλει δύο λόγους.
      
                  1.
               
               
                  Ο πρώτος λόγος αφορά παράνομη συμπεριφορά του εναγομένου συνιστάμενη στη διαρροή δεδομένων προσωπικού χαρακτήρα του ενάγοντος με εντολή του εναγομένου, για την οποία ευθύνεται ο εναγόμενος βάσει του άρθρου 38, παράγραφος 7, του κανονισμού 2016/794 (1). Στην περίπτωση της διαρροής δεδομένων από ασφαλή κινητά τηλέφωνα διαπράχθηκε προσβολή των δικαιωμάτων που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ενώ, σε αιτιώδη συνάφεια με το ζημιογόνο γεγονός υπ’ αριθ. 1 προέκυψε και ηθική βλάβη, την οποία ο ενάγων αποτιμά σε 50 000 ευρώ.
               
            
                  2.
               
               
                  Ο δεύτερος λόγος αφορά τον χαρακτηρισμό του ενάγοντος με την ένταξή του στους αποκαλούμενους «μαφιόζικους καταλόγους», οι οποίοι δεν διέπονται από καμία διάταξη, είτε σε επίπεδο δικαίου της Ένωσης, είτε του εθνικού δικαίου (της Σλοβακικής Δημοκρατίας ή άλλου κράτους μέλους), ο χαρακτηρισμός δε αυτός του ενάγοντος αποτελεί σαφή παράβαση στον τομέα της παράνομης επεξεργασίας δεδομένων προσωπικού χαρακτήρα. Οι κατάλογοι αυτοί προσβάλλουν κατάφωρα τα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης υπό το πρίσμα της νομολογίας του Δικαστηρίου της Ευρωπαϊκής Ένωσης και της νομολογίας του Ευρωπαϊκού Δικαστηρίου των Δικαιωμάτων του Ανθρώπου. Σε αιτιώδη συνάφεια με το ζημιογόνο γεγονός υπ’ αριθ. 2 προέκυψε και ηθική βλάβη, την οποία ο ενάγων αποτιμά σε 50 000 ευρώ.
               
            
         (1)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24ης Μαΐου 2016, σ. 53).